Fit-13 ta' Jannar 2017, id-Deputat Nazzjonalista u kelliem għall-Gvern Lokali, David Agius ressaq mistoqsija parlamentari rigward iċ-child care centre, Manucca, li issa ilu miftuħ għal dawn l-aħħar erba' snin. Il-mistoqsija tgħid hekk: Jista' l-Ministru għall-Ġustizzja, Kultura u Gvern Lokali jgħid sarux l-audit financial statements fuq il-Manucca child care centre taż-Żejtun li taqa' taħt ir-responsabbiltà tal-Kunsill Lokali taż-Żejtun għas-snin 2013, 2014, 2015 u 2016? Jista' jpoġġi fuq il-mejda tal-kamra l-audit financial statements? Jista' jpoġġi wkoll fuq il-Mejda tal-Kamra kopja tal-ftehim iffirmat biex ikun jista' jopera dan iċ-child care centre? Dan iċ-child care centre, minkejja li jopera minn propjetà tal-Kunsill Lokali taż-Żejtun, huwa mmexxi minn fondazzjoni li twaqqfet apposta għal dan il-għan, bl-approvazzjoni tal-Kummissarju Nazzjonali responsabbli għal fondazzjonijiet. Dan ifisser li l-operat amministrattiv isir kollu minn din il-fondazzjoni u l-Kunsill Lokali jissorvelja li t-tmexxija qed tkun waħda tajba. Kull fondazzjoni li tiġi mwaqqfa hija marbuta bil-liġi sussidjarja 492.01 fost l-oħrajn, li titkellem dwar għaqdiet volontarji u r-regoli tad-dħul finanzjarju annwali kif ukoll dwar ir-regolarizzazzjoni fejn jidħlu l-accounts tagħhom. Dawn ir-regolamenti jitkellmu bl-aktar mod ċar dwar min jista' jagħmel l-accounts tagħhom u jiċċertifikahom fejn din il-leġislazzjoni tagħmel referenza diretta għall-kwalifiċi li jrid ikollha dik il-persuna imqabbda biex iżżomm l-accounts tal-fondazzjoni. Dan irid ikun ċertifikat bħala accountant. L-istess leġislazzjoni titkellem ukoll dwar it-tliet kategoriji differenti li taħthom jaqgħu dawn il-fondazzjonijiet. Hemm kategorija numru wieħed li fiha jaqgħu dawk l-organizzazzjonijiet jew fondazzjonijiet li d-dħul tagħhom, għal tliet xhur konsekuttivi, ma jaqbiżx l- €20,000. Hemm imbagħad kategorija numru tnejn fejn id-dħul ma jaqbiżx €200,000 fis-sena. Meta d-dħul ikun jaqbeż €20,000 fix-xahar għal tliet xhur konsekuttivi u iktar minn €200,000 fis-sena, talli fondazzjoni taqa' taħt it-tielet kategorija tkun trid tinforma lill-Kummissarju bil-miktub fi żmien erbat ijiem. Il-Manucca child care centre jaqa' taħt it-tieni kategorija u allura mhux obbligat li jagħmel audited accounts. L-accounts taċ-child care centre imħejjija minn accountant professjonali huma suffiċjenti u jissodisfaw kemm il-kriterji tal-leġislazzjoni 492.01 kif ukoll dawk tal-fondazzjonijiet. L-accounts tal-fondazzjoni li tmexxi dan iċ-child care centre dejjem saru u huma ċertifikati u kopja tagħhom tinsab il-Kunsill Lokali taż-Żejtun. Dawn l-accounts minkejja li huma pubbliċi huma propjetà tal-fondazzjoni u l-Kunsill Lokali, waħda għax hi qed tmexxi l-proġett filwaqt li l-Kunsill għax għandu interess li jara li proġett fi propjetà tiegħu għat-tfal Żwieten, jimxi 'l quddiem. Għalhekk, sa ċertu punt dawn l-accounts għandhom ukoll ċerta rabta professjonali u ma jistgħux jitħallew jiġru fl-idejn. Minkejja dan, kull kunsillier għandu dritt jistaqsi fuqhom u anki jekk irid jarahom, però dan irid isir fil-bini tal-Kunsilli Lokali u ħadd m'għandu jippretendi li dawn l-accounts jinħarġu barra l-bini amministrattiv tal-Kunsill u joqogħdu jiġru fl-idejn. Dan bl-ebda mod ma jfisser li wieħed għandu x'jaħbi imma sempliċiment qed jissalvagwardja l-interess, tista' tgħid kummerċjali bħal kull kuntratt li jiġi ffirmat bejn żewġ kumpaniji jew entitajiet. Dan kollu, David Agius bi ftit riċerka, seta' jasal għalih u malajr kien jintebaħ li l-mistoqsija tiegħu hija mwieġba bl-aktar mod ċar fil-leġislazzjoni li semmejt. Nassumi li kieku ried jieħu tassew interess fil-mod kif hu mmexxi dan iċ-child care centre, kellu modi oħra kif jaġixxi u jistaqsi. Minflok għażel li jikkopja informazzjoni li għaddewlu l-kunsilliera tiegħu fil-Kunsill Lokali taż-Żejtun u jdawwarhom f'mistoqsija parlamentari li t-tweġiba tagħha qed nagħtihielu minn hawn. Ikun aħjar għal David Agius li jistaqsi min se jagħmel tajjeb għat-tmexxija ħażina fil-Kunsill Lokali tas-Swieqi fejn il-kuġin tal-eks Prim Ministru Lawrence Gonzi se jkun qed jieħu madwar €40,000 għall-proġett fantażma li qatt ma sar. Missu jistaqsi kif saru l-affarijiet dak iż-żmien, min kien is-sindku tal-Kunsill dak iż-żmien, kif l-ispiża li kellha tkun Lm1,000 spiċċat iktar minn Lm6,000 għal Lm9,000 u issa iktar minn €40,000. Nistiednu jagħmel din id-domanda jekk tassew jinteressah mill-fondi pubbliċi li flok se jintużaw biex isiru proġetti fil-lokalità tas-Swieqi, se jispiċċaw fil-but ta' bażużlu Nazzjonalist bl-għajnuna ta' sindku li m'għamilx l-affarijiet skont il-liġi u li qatt ma refa' r-responsabbiltà ta' għemilu u t-tmexxija ħażina tiegħu.